Gastehuis-eienaar in hof ná paartjie in stort sterf | Maroela Media
Die eienaar van die gastehuisplaas naby Kareedouw in die Oos-Kaap waar 'n jong paartjie verlede jaar dood in 'n stort op die plaas aangetref is, sal in Oktober verhoor word.
Kevin Pretorius (47) het Maandag vlugtig in die Humansdorp-streekhof verskyn in verband met die moord op Mari Hoon (28) en Jéan Vosloo (25).
Dié paartjie se liggame is meer as 'n jaar gelede oor 'n langnaweek in 'n badkamer op Zuuranys-plaas buite Kareedouw aangetref. Die ondersoek het op 26 April 2020 aanvanklik as 'n geregtelike ondersoek begin nadat 'n vriend op die twee se liggame in die stort afgekom het.
Pretorius word egter nou strafregtelik vervolg ná die uitslag van 'n toksikologieverslag.
Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, het aan Maroela Media gesê die saak is vanoggend tot einde Oktober uitgestel wanneer die verhoor sal plaasvind.
Die verhoor is vir drie dae – van 27 tot 29 Oktober – op die hofrol geplaas.
Maroela Media het vroeër berig 'n geregtelike ondersoek is aanvanklik gedoen om die oorsaak van Hoon en Vosloo se afsterwe te bepaal aangesien daar geen sigbare beserings was nie. 'n Toksikologieverslag het egter later onthul die paartjie is dood weens koolstofmonoksied-vergiftiging.
Pretorius is tans uit op borgtog.
seker n gasgeyser gewees wat nie met genoegsame ventilasie geinsteleer was.
Die installasie hét definitief nié aan bou-regulasies voldoen nie!
Wat word afgeskei as n gas verwarmer werk? Is dit nie ook koolstof monoksied nie??
Dit is tragies, maar vreemd dat dit moord is… Was dalk nalatig, maar moord is 'n vreemde gevolgtrekking?